Toshkent davlat yuridik universiteti huzuridagi akademik litseylarning iqtidorli bitiruvchilarini “yurisprudensiya” yoʻnalishi mavjud oliy taʼlim tashkilotlariga suhbat asosida test sinovlarisiz oʻqishga qabul qilish tartibi toʻgʻrisidagi vaqtinchalik nizomni tasdiqlash haqida
(resolution, 2026-05-06)

Oʻzbekiston Respublikasi Prezidentining “Maʼmuriy islohotlar doirasida adliya organlari va muassasalarining masʼuliyatini yanada oshirish hamda ixcham boshqaruv tizimini shakllantirish toʻgʻrisida” 2024-yil 24-maydagi PF-80-son Farmoniga muvofiq yuridik kadrlar tayyorlash tizimini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2024-yil 24-maydagi PF-80-son Farmoniga muvofiq Toshkent davlat yuridik universiteti huzuridagi akademik litseylarning iqtidorli bitiruvchilarini “yurisprudensiya” yoʻnalishidagi oliy taʼlim tashkilotlariga suhbat asosida test sinovlarisiz oʻqishga qabul qilish tartibini ishlab chiqish belgilanganligi maʼlumot uchun qabul qilinsin. 2. Quyidagilarni nazarda tutuvchi Toshkent davlat yuridik universiteti huzuridagi akademik litseylarning iqtidorli bitiruvchilarini “yurisprudensiya” yoʻnalishi mavjud oliy taʼlim tashkilotlariga suhbat asosida test sinovlarisiz oʻqishga qabul qilish tartibi toʻgʻrisidagi vaqtinchalik nizom ilovaga muvofiq tasdiqlansin: maxsus komissiyani tashkil etish va bitiruvchilarni suhbat asosida test sinovlarisiz oʻqishga kirish uchun tavsiya qilish tartibi; qabul komissiyalari tomonidan abituriyentlarning hujjatlarini qabul qilish tartibi; suhbat komissiyasini tashkil etish va abituriyentlar bilan yakka tartibda suhbat oʻtkazish tartibi; suhbatdan muvaffaqiyatli oʻtgan abituriyentlarni “yurisprudensiya” yoʻnalishidagi oliy taʼlim tashkilotlarining bakalavriatiga oʻqishga qabul qilish tartibi. 3. Belgilansinki, ushbu qaror 2023/2024 va 2024/2025 oʻquv yillarida Toshkent davlat yuridik universiteti huzuridagi akademik litseylarga qabul qilingan oʻquvchilarga nisbatan tatbiq etiladi. 4. Adliya vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi adliya vaziri A.J. Tashkulov hamda oliy taʼlim, fan va innovatsiyalar vaziri K.A. Sharipov zimmasiga yuklansin. 1. Ushbu Nizom Toshkent davlat yuridik universiteti huzuridagi akademik litseylarning (keyingi oʻrinlarda — akademik litseylar) iqtidorli bitiruvchilarini Oʻzbekiston Respublikasi hududida faoliyat yuritayotgan, “yurisprudensiya” yoʻnalishi mavjud davlat oliy taʼlim tashkilotlariga (keyingi oʻrinlarda — oliy taʼlim tashkilotlari) suhbat asosida test sinovlarisiz oʻqishga qabul qilish tartibini belgilaydi. Mazkur Nizom 2023/2024 va 2024/2025 oʻquv yillarida Toshkent davlat yuridik universiteti huzuridagi akademik litseylarga qabul qilingan oʻquvchilarga nisbatan tatbiq etiladi. Ushbu Nizom Ichki ishlar vazirligi Akademiyasi, Huquqni muhofaza qilish akademiyasi, Amir Temur nomidagi Oʻzbekiston Respublikasi Davlat xavfsizlik xizmati akademiyasi, Bojxona instituti, Jamoat xavfsizligi universiteti, Mudofaa vazirligi tizimidagi oliy taʼlim tashkilotlariga, shuningdek, Oʻzbekiston Respublikasida faoliyat yuritayotgan xorijiy va nodavlat oliy taʼlim tashkilotlari hamda ularning filiallariga nisbatan tatbiq etilmaydi. 2. Mazkur Nizomda quyidagi asosiy tushunchalardan foydalaniladi: abituriyent — “yurisprudensiya” yoʻnalishi mavjud oliy taʼlim tashkilotlari bakalavriatiga akademik litseylarning tavsiyasi boʻyicha suhbat asosida test sinovlarisiz oʻqishga qabul qilinadigan akademik litsey bitiruvchisi; apellyatsiya komissiyasi — yakka tartibdagi suhbat natijalari boʻyicha abituriyentlarning shikoyatlarini koʻrib chiqish uchun tashkil etiladigan komissiya; maxsus komissiya — har yili akademik litseylar bitiruvchilarini oliy taʼlim tashkilotlari bakalavriatiga suhbat asosida test sinovlarisiz oʻqishga kirish uchun tavsiya qilish masalasini koʻrib chiqish maqsadida Toshkent davlat yuridik universiteti (keyingi oʻrinlarda — TDYU) rektorining buyrugʻi bilan tashkil etiladigan komissiya; suhbat komissiyasi — oliy taʼlim tashkilotlari bakalavriatiga oʻqishga qabul qilish uchun abituriyentlar bilan yakka tartibda suhbat oʻtkazish maqsadida tashkil etiladigan komissiya; yakka tartibdagi suhbat — oliy taʼlim tashkilotlari bakalavriatiga oʻqishga qabul qilish uchun suhbat komissiyasi tomonidan abituriyent bilan savol-javob oʻtkazish jarayoni; qabul komissiya — har yili oliy taʼlim tashkilotlari bakalavriatiga oʻqishga qabulni tashkil etish, shu jumladan, abituriyentlar hujjatlarini qabul qilish va ularga maslahat berish uchun oliy taʼlim tashkilotlari rektorlarining buyrugʻi bilan tashkil etiladigan komissiya. 3. Abituriyentlar qabul parametrlaridan tashqari oliy taʼlim tashkilotlari tomonidan ichki imkoniyatlaridan kelib chiqqan holda, belgilangan oʻrinlar soniga mos ravishda toʻlov-kontrakt asosida oliy taʼlim tashkilotlari bakalavriatiga oʻqishga qabul qilinadi. Bunda qabul parametrlaridan tashqari oʻrinlar soni haqidagi maʼlumotlar har yili 10-iyunga qadar oliy taʼlim tashkilotlarining rasmiy veb-saytlari va ijtimoiy tarmoqlar orqali eʼlon qilinadi. 4. Abituriyentlar oliy taʼlim tashkilotlari bakalavriatiga suhbat natijalariga koʻra reyting tizimi boʻyicha toʻplangan ballar asosida oʻqishga qabul qilinadi. 5. Abituriyentlar quyidagi mezonlar asosida suhbatdan oʻtkaziladi: akademik litseylar dasturlari doirasida huquqiy fanlar boʻyicha bilim saviyasi va oʻzlashtirish darajasi; yuridik mutaxassislikni tanlashdagi motivatsiyasi (yuridik mutaxassislikning mohiyati va ijtimoiy ahamiyatini tushunishi hamda unga doimiy qiziqishi); nutq madaniyatining shakllanganligi, oʻz fikrini ravon ifoda etishi va tanqidiy fikrlash salohiyatiga egaligi; umumiy dunyoqarashning shakllanganligi, muntazam ravishda oʻz ustida ishlashi va ijodkorlik qobiliyati. 6. Abituriyentlar oliy taʼlim tashkilotlari bakalavriatiga mazkur Nizomga 1-ilovaga muvofiq sxema asosida oʻqishga qabul qilinadi. 7. Har yili 10-iyunga qadar yetti kishidan iborat tarkibda har bir akademik litsey uchun alohida maxsus komissiya tashkil etiladi. Maxsus komissiya tarkibiga adliya organlari va muassasalari, oliy taʼlim tashkilotlari va akademik litseylar xodimlari kiritiladi. Maxsus komissiya tarkibiga kelishuv asosida boshqa tashkilotlar vakillari ham kiritilishi mumkin. Maxsus komissiya oʻz faoliyatini kollegiallik, oshkoralik, xolislik va betaraflik tamoyillari asosida amalga oshiradi. Maxsus komissiyaga uning boshqa aʼzolari faoliyatini muvofiqlashtiruvchi rais rahbarlik qiladi. Maxsus komissiya faoliyatini tashkiliy jihatdan taʼminlash uning kotibiga yuklanadi. Maxsus komissiya kotibi bir vaqtning oʻzida komissiya aʼzosi hisoblanadi. TDYU rektorining buyrugʻi bilan TDYU prorektorlari orasidan maxsus komissiya raislari belgilanadi. 8. Bitiruvchilar har yili 20-iyunga qadar oliy taʼlim tashkilotlari bakalavriatiga suhbat asosida test sinovlarisiz oʻqishga kirish uchun tavsiya qilishni soʻrab maxsus komissiyaga ariza beradi. Bunda ariza maxsus komissiya kotibiga topshiriladi. Maxsus komissiya faqat komissiya tashkil etilgan tegishli oʻquv yilidagi bitiruvchilarning arizalarini koʻrib chiqadi. 9. Arizaga quyidagi hujjatlar ilova qilinadi: bitiruvchining xorijiy tilni bilish darajasini belgilovchi milliy yoki xalqaro sertifikat; bitiruvchining shaxsiy yutuqlari, akademik litseyning ijtimoiy hayotidagi faol ishtirokini (maʼnaviy-maʼrifiy tadbirlar, jamoat ishlari, loyihalar, tanlovlar, olimpiadalar va boshqa tadbirlar) tasdiqlovchi hujjatlar. 10. Maxsus komissiyaning majlislar oʻtkazish jadvali va majlisga taklif etilgan bitiruvchilar roʻyxati komissiya raisi tomonidan tasdiqlanadi. 11. Majlislarni oʻtkazish jadvali majlis boshlanishidan kamida bir hafta avval akademik litseylarning rasmiy veb-saytlari va ijtimoiy tarmoqlarda eʼlon qilinadi. 12. Maxsus komissiya har yili 20-iyundan boshlab besh ish kuni ichida bitiruvchilarning hujjatlarini komissiya majlisida koʻrib chiqadi. 13. Maxsus komissiya majlisi komissiya aʼzolarining uchdan ikki qismi qatnashganda vakolatli hisoblanadi. 14. Maxsus komissiya quyidagi minimal talablarni inobatga olgan holda, bitiruvchini oliy taʼlim tashkilotlari bakalavriatiga suhbat asosida test sinovlarisiz oʻqishga kirish uchun tavsiya qiladi: bitiruvchining akademik litseydagi umumiy oʻzlashtirish koʻrsatkichi reyting natijalari boʻyicha 71 foiz va undan yuqori foizni tashkil qilishi, shuningdek, 5 baholik tizimda 4 baho va undan yuqori boʻlishi kerak. Bunda maxsus komissiyaga bitiruvchining umumiy oʻzlashtirish koʻrsatkichi toʻgʻrisidagi maʼlumot akademik litsey tomonidan taqdim etiladi. bitiruvchining xorijiy tilni bilish darajasini belgilovchi kamida B2 darajasidagi milliy yoki xalqaro sertifikatga egaligi; bitiruvchining shaxsiy yutuqlari, akademik litseyning ijtimoiy hayotidagi faol ishtiroki (maʼnaviy-maʼrifiy tadbirlar, jamoat ishlari, loyihalar, tanlovlar, olimpiadalar va boshqa tadbirlar); bitiruvchining akademik litseydagi oʻqish davrida unga nisbatan intizomiy jazo chorasi qoʻllanilmaganligi. Bunda maxsus komissiya mazkur minimal talablarga tegishli masalalarni koʻrib chiqishda bitiruvchining akademik litseydagi butun oʻqish davrini hisobga oladi. 15. Zarurat boʻlganda, taqdim etilgan hujjatlardagi maʼlumotlarga aniqlik kiritish maqsadida bitiruvchi maxsus komissiya yigʻilishiga chaqirilishi hamda u bilan suhbat oʻtkazilishi mumkin. Suhbat real vaqt rejimida (onlayn) kuzatib borish imkoniyatiga ega xonada oʻtkaziladi. 16. Majlisda ishtirok etgan maxsus komissiya aʼzolarining koʻpchilik ovozi bilan bitiruvchini oliy taʼlim tashkilotlari bakalavriatiga suhbat asosida test sinovlarisiz oʻqishga kirish uchun tavsiya qilish yoki tavsiya qilishni rad etish toʻgʻrisida qaror qabul qilinadi hamda komissiya har bir aʼzosining bitiruvchi toʻgʻrisidagi asoslantirilgan fikri majlis bayonnomasida qayd etiladi. Bunda bitiruvchi ushbu Nizomning 14-bandida belgilangan minimal talablarga javob bermagan taqdirda, maxsus komissiya uni oliy taʼlim tashkilotlari bakalavriatiga suhbat asosida test sinovlarisiz oʻqishga kirish uchun tavsiya qilishni rad etish toʻgʻrisida qaror qabul qilishi uchun asos boʻladi. 17. Maxsus komissiya majlisining bayonnomasi majlisda ishtirok etgan komissiya aʼzolari tomonidan imzolanib, rais tomonidan tasdiqlanadi. 18. Maxsus komissiyaning qarori asosida oliy taʼlim tashkilotlari bakalavriatiga suhbat asosida test sinovlarisiz oʻqishga kirish uchun tavsiya qilingan bitiruvchilar roʻyxati qaror qabul qilingan kundan boshlab ikki ish kuni ichida akademik litsey direktorining buyrugʻi bilan tasdiqlanadi hamda bitiruvchiga buyruqdan koʻchirma beriladi. Mazkur buyruq nusxasi bir ish kuni ichida oliy taʼlim tashkilotlarining qabul komissiyalariga yuboriladi. Tavsiya qilingan bitiruvchilarga oliy taʼlim tashkilotlari bakalavriatiga suhbat asosida test sinovlarisiz oʻqishga kirish huquqi dastlabki ikki yil uchun amal qiladi. 19. Qabul komissiyasi tomonidan abituriyentlarning oʻqishga qabul qilish haqidagi arizalari har yili 25-iyundan 5-iyulga qadar qabul qilinadi. 20. Abituriyent mazkur Nizomga 2-ilovaga muvofiq oliy taʼlim tashkilotlari rektorlari nomiga bakalavriatga oʻqishga qabul qilish haqida Internet jahon axborot tarmogʻi orqali elektron shaklda ariza yuboradi. Bunda bitiruvchining diplomi (ilovasi bilan birga) “PDF” (portabl document format) shaklda arizaga ilova qilinadi. 21. Qabul komissiyasi arizani kelib tushgan vaqtdan boshlab yetmish ikki soat ichida koʻrib chiqadi va hujjatlarda kamchiliklar aniqlanmagan taqdirda, arizani noyob raqam berish orqali roʻyxatdan oʻtkazadi hamda abituriyentning arizada koʻrsatilgan elektron pochta manziliga bu haqida bildirishnoma yuboradi, shuningdek, abituriyentni hujjatlarning asl nusxasini oʻz vaqtida topshirish toʻgʻrisida ogohlantiradi. Hujjatlar qabul komissiyasi tomonidan qabul qilingan vaqt ariza uchun noyob raqam olingan vaqt hisoblanadi. Agar taqdim etilgan hujjatlarda kamchiliklar aniqlangan taqdirda, qabul komissiyasi kamchilik aniqlangan vaqtdan boshlab bir soat ichida abituriyentning arizada koʻrsatilgan elektron pochta manziliga bu haqida bildirishnoma yuboradi. Abituriyent yigirma toʻrt soat ichida bildirishnomada koʻrsatilgan kamchiliklarni bartaraf etishi va hujjatlarni mazkur Nizomning 20-bandida belgilangan tartibda takroran topshirishi mumkin. Bunda ushbu Nizomning 19-bandida belgilangan muddat arizani takroran topshirishga nisbatan qoʻllanilmaydi. 22. Roʻyxatdan oʻtkazilgan arizalar toʻgʻrisidagi maʼlumot har kuni oliy taʼlim tashkilotlarining rasmiy veb-saytlari va ijtimoiy tarmoqlar orqali eʼlon qilib boriladi. 23. Har yili 1-iyulga qadar yetti kishidan iborat tarkibda oliy taʼlim tashkilotlari taqdimnomalariga asosan TDYU boʻyicha Adliya vazirligi hamda boshqa oliy taʼlim tashkilotlari uchun Oliy taʼlim, fan va innovatsiyalar vazirligi buyrugʻi bilan suhbat komissiyasi tashkil etiladi. Suhbat komissiyasi tarkibiga vazirliklar va idoralar hamda oliy taʼlim tashkilotlari xodimlari kiritilishi mumkin. Maxsus komissiya tarkibiga kiritilgan shaxslarning suhbat komissiyasi tarkibiga kiritilishiga yoʻl qoʻyilmaydi. Suhbat komissiyasi oʻz faoliyatini kollegiallik, oshkoralik, xolislik va betaraflik prinsiplari asosida amalga oshiradi. Suhbat komissiyasiga uning boshqa aʼzolari faoliyatini oʻzaro umumiy muvofiqlashtiruvchi rais rahbarlik qiladi. Suhbat komissiyasi faoliyatini tashkiliy jihatdan taʼminlash uning kotibiga yuklanadi. Suhbat komissiyasi kotibi bir vaqtning oʻzida komissiya aʼzosi hisoblanadi. 24. Suhbat komissiyasi suhbat boshlanishidan kamida uch kun oldin yakka tartibdagi suhbat oʻtkazish jadvalini tasdiqlaydi hamda oliy taʼlim tashkilotlari rasmiy veb-saytlari va ijtimoiy tarmoqlarda eʼlon qiladi, shuningdek, abituriyentning arizada koʻrsatilgan elektron pochta manziliga yuboradi. 25. Suhbat komissiyasi har yili 10-iyuldan 25-iyulga qadar abituriyentlar bilan yakka tartibda suhbat oʻtkazadi. 26. Yakka tartibdagi suhbat oʻtkazilgunga qadar abituriyentlar uchun qabul komissiyasi raisi tomonidan tasdiqlangan jadval asosida maslahatlar tashkil etiladi. 27. Qabul komissiyasi raisi yakka tartibdagi suhbat oʻtkaziladigan bino va auditoriyalarni tayyorlash uchun masʼul hisoblanadi. 28. Yakka tartibdagi suhbat oliy taʼlim tashkilotlaridagi taʼlim tillarida oʻtkaziladi. Bunda yakka tartibdagi suhbat tili abituriyent tomonidan tanlanadi va uning oʻqishga qabul qilish haqidagi arizasida koʻrsatiladi. 29. Abituriyent suhbat oʻtkaziladigan auditoriyaga yakka tartibdagi suhbat oʻtkazish jadvaliga muvofiq biometrik pasporti (identifikatsiya ID-kartasi) bilan navbatma-navbat kiritiladi. 30. Abituriyentning yakka tartibdagi suhbatga uyali telefon hamda boshqa aloqa va telekommunikatsiya vositalari, lugʻat, kitob va shpargalkalar olib kirishi, ulardan foydalanishi yoki ularni boshqa abituriyentga berishi, shuningdek, boshqa abituriyentga yordam berishiga yoʻl qoʻyilmaydi. Ushbu talabni buzgan abituriyent yakka tartibdagi suhbatdan chetlashtiriladi. Suhbat komissiyasi kotibi mazkur Nizomga 3-ilovaga muvofiq shaklda abituriyentni yakka tartibdagi suhbatdan chetlashtirish haqida dalolatnoma rasmiylashtiradi. 31. Yakka tartibdagi suhbatni oʻtkazish davomida suhbat komissiyasi aʼzolari abituriyentga mazkur Nizomning 5-bandida koʻrsatilgan mezonlardan kelib chiqqan holda savollar beradi. Bunda mazkur Nizomning 5-bandi ikkinchi xatboshisidagi mezon boʻyicha beriladigan savollar roʻyxati akademik litseylar oʻquv dasturlari asosida shakllantiriladi hamda oliy taʼlim tashkilotlari rektorlari tomonidan tasdiqlanadi. Savollar roʻyxati oliy taʼlim tashkilotlari rasmiy veb-saytlari va ijtimoiy tarmoqlarda yakka tartibdagi suhbat boshlanishidan kamida oʻn besh kun avval eʼlon qilinadi. Yakka tartibdagi suhbat har bir abituriyent uchun oʻttiz daqiqagacha davom etishi mumkin. Mazkur Nizomning 5-bandi ikkinchi va uchinchi xatboshilaridagi mezonlar boʻyicha savollar abituriyent tomonidan axborot texnologiyalaridan foydalangan holda maxsus elektron dastur orqali tasodifiy ravishda tanlanadi. Abituriyent tomonidan tasodifiy ravishda tanlangan savollar suhbat komissiyasi kotibi tomonidan qogʻozga chop etilib, abituriyentga taqdim qilinadi. Yakka tartibdagi suhbat natijalari 100 balli tizimda ballar qoʻyish yoʻli bilan baholanadi. Mazkur Nizomning 5-bandida koʻrsatilgan har bir mezon boʻyicha maksimal ball 25 ballni tashkil etadi. 32. Abituriyentlar bilan oʻtkazilgan yakka tartibdagi suhbat natijalari boʻyicha suhbat komissiyasining har bir aʼzosi boshqa aʼzolardan mustaqil ravishda mazkur Nizomga 4-ilovaga muvofiq shaklda baholash varaqasini toʻldiradi va uni suhbat komissiyasi kotibiga taqdim etadi. Suhbat komissiyasi kotibi komissiya aʼzolari tomonidan abituriyentga qoʻyilgan oʻrtacha ballni hisoblab chiqadi. Yakka tartibdagi suhbat natijalari reyting tizimi boʻyicha abituriyentga qoʻyilgan 0 dan 100 gacha oraliqdagi ballar asosida aniqlanadi. 33. Yakka tartibdagi suhbat natijasi boʻyicha suhbat komissiyasining bayonnomasi rasmiylashtiriladi. Bayonnoma yakka tartibdagi suhbatda ishtirok etgan komissiya aʼzolari tomonidan imzolanadi va komissiya raisi tomonidan tasdiqlanadi. Abituriyentlar roʻyxati suhbat komissiyasi bayonnomasida eng yuqori ball olgan abituriyentdan boshlab, ballar ketma-ketligiga qatʼiy rioya qilgan holda, kamayib borish tartibida joylashtiriladi. Yakka tartibdagi suhbat jarayoni video va audioyozuvlarda qayd etiladi hamda Internet jahon axborot tarmogʻi orqali onlayn rejimda translyatsiya qilinadi. 34. Yakka tartibdagi suhbat natijalari suhbat jarayoni yakunlangandan soʻng bir ish kuni ichida oliy taʼlim tashkilotlari rasmiy veb-saytlari va ijtimoiy tarmoqlarda eʼlon qilinadi. 35. Abituriyent quyidagi hollarda oʻqishga qabul qilinmaydi: yakka tartibdagi Suhbat oʻtkazish jadvaliga muvofiq suhbatga kelmaganda; yakka tartibdagi suhbatda belgilangan maksimal ballning 56 foizidan kam ball toʻplanganda. Bunda yakka tartibdagi suhbatda belgilangan maksimal ballning 56 foizi va undan yuqori ball toʻplagan, biroq oliy taʼlim tashkilotlari tomonidan belgilangan oʻrinlar doirasiga kirmagan abituriyentlar oʻqishga qabul qilinmaydi. 36. Oliy taʼlim tashkilotlari bakalavriatiga abituriyentlarni oʻqishga qabul qilish uchun yakka tartibdagi suhbatni qayta oʻtkazishga yoʻl qoʻyilmaydi. 37. Yakka tartibdagi suhbat natijalari boʻyicha abituriyentning shikoyatini koʻrib chiqish uchun har yili 1-iyulga qadar yetti kishidan iborat tarkibda oliy taʼlim tashkilotlari taqdimnomalariga asosan TDYU boʻyicha Adliya vazirligi hamda boshqa oliy taʼlim tashkilotlari uchun Oliy taʼlim, fan va innovatsiyalar vazirligi buyrugʻi bilan apellyatsiya komissiyasi tashkil etiladi. Suhbat komissiyasi tarkibiga vazirliklar va idoralar hamda oliy taʼlim tashkilotlari xodimlari kiritilishi mumkin. Maxsus komissiya va suhbat komissiyasi aʼzolari apellyatsiya komissiyasi tarkibiga kiritilmaydi. Apellyatsiya komissiyasi oʻz faoliyatini kollegiallik, oshkoralik, xolislik va betaraflik prinsiplari asosida amalga oshiradi. Apellyatsiya komissiyasiga komissiyaning boshqa aʼzolari faoliyatini oʻzaro umumiy muvofiqlashtiruvchi rais rahbarlik qiladi. Apellyatsiya komissiyasi faoliyatini tashkiliy taʼminlash uning kotibiga yuklanadi. Apellyatsiya komissiyasi kotibi bir vaqtning oʻzida komissiya aʼzosi hisoblanadi. Zarurat boʻlganda, suhbat komissiyasi aʼzosi apellyatsiya jarayonida qatnashishi va oʻz fikrini bildirishi mumkin. 38. Abituriyent yakka tartibdagi suhbat natijalaridan norozi boʻlgan taqdirda, suhbat natijasi eʼlon qilingan kundan boshlab uch ish kuni ichida apellyatsiya komissiyasiga yozma ravishda apellyatsiya shikoyati berish huquqiga ega. 39. Apellyatsiya komissiyasi apellyatsiya shikoyatini kelib tushgan kundan boshlab ikki ish kuni ichida koʻrib chiqadi. Apellyatsiya shikoyati koʻrib chiqiladigan kun haqida abituriyentga xabar beriladi. 40. Apellyatsiya shikoyati abituriyent ishtirokida koʻrib chiqiladi va ushbu jarayon video va audioyozuvlarda qayd etiladi. 41. Apellyatsiya komissiyasi apellyatsiya shikoyatini koʻrib chiqish natijasi boʻyicha quyidagi mazmundagi qarorlardan birini qabul qiladi: eʼtiroz asossiz boʻlgan taqdirda, apellyatsiya shikoyatini qanoatlantirishni rad etish va yakka tartibdagi suhbat natijalarini oʻzgarishsiz qoldirish toʻgʻrisida; eʼtiroz asosli boʻlgan taqdirda, apellyatsiya shikoyatini qanoatlantirish va yakka tartibdagi suhbat natijalariga oʻzgartirish kiritish toʻgʻrisida. 42. Yakka tartibdagi suhbatdan muvaffaqiyatli oʻtgan abituriyentlar oʻquv yili boshlanishiga qadar diplomi (ilovasi bilan birga) va xorijiy tilni bilish darajasini belgilovchi milliy yoki xalqaro sertifikatining asl nusxalarini qabul komissiyasiga taqdim etadi. Hujjatlarda, shu jumladan, elektron shaklda taqdim etilgan hujjatlarda soxtalashtirish va qalbakilashtirish yoki yolgʻon maʼlumot taqdim etilganligi aniqlangan taqdirda, abituriyent yakka tartibdagi suhbatdan yoxud oliy taʼlim tashkilotlari talabalari safidan chetlashtiriladi, hujjatlari esa belgilangan tartibda huquqni muhofaza qiluvchi organlarga yuboriladi. 43. Oliy taʼlim tashkilotlari har yili 1-avgustga qadar yakka tartibdagi suhbat natijalari toʻgʻrisidagi maʼlumotlarni Adliya vazirligi hamda Oliy taʼlim, fan va innovatsiyalar vazirligiga yuboradi. 44. Har yili 10-avgustga qadar oliy taʼlim tashkilotlari rektorlarining abituriyentlarni bakalavriatga oʻqish uchun tavsiya etish toʻgʻrisidagi buyruqlari qabul qilinadi. 45. Oliy taʼlim tashkilotlari rektorlarining abituriyentlarni bakalavriatga oʻqishga tavsiya etish toʻgʻrisidagi buyruqlari qabul qilinganidan soʻng oliy taʼlim tashkilotlari hamda abituriyentlar oʻrtasida Oliy taʼlim, fan va innovatsiyalar vazirligining maxsus platformasi orqali qonunchilik hujjatlarida belgilangan tartibda shartnoma rasmiylashtiriladi. Oliy taʼlim tashkilotlari bakalavriatiga toʻlov-kontrakt asosida oʻqishga tavsiya etilgan abituriyentlar qonunchilik hujjatlari va shartnomada koʻrsatilgan muddatlarda toʻlovlarni amalga oshiradi. 46. Har yili 2-sentabrga qadar oliy taʼlim tashkilotlari rektorlarining abituriyentlarni darslarga qatnashishga ruxsat berish toʻgʻrisidagi buyruqlari qabul qilinadi. 47. Har yili 15-sentabrga qadar oliy taʼlim tashkilotlari rektorlarining shartnomada koʻrsatilgan toʻlovlarni amalga oshirgan abituriyentlarni oʻqishga qabul qilish toʻgʻrisidagi buyruqlari qabul qilinadi. 48. Oliy taʼlim tashkilotlari bakalavriatiga oʻqishga qabul qilingan talabalarning yakka tartibdagi suhbat natijalari boʻyicha rasmiylashtirilgan hujjatlaridan koʻchirmalar ularning shaxsiy yigʻmajildiga tikib qoʻyiladi. 49. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradi. NAMUNAOliy taʼlim tashkiloti rektori__________________________ga(F.I.O.)_________________________dan(abituriyentning F.I.O. toʻliq yoziladi)Oliy taʼlim tashkiloti bakalavriatiga oʻqishga qabul qilish toʻgʻrisidaARIZAMenga __________________________________________________ yoʻnalishida taʼlim olish uchun__________________________ (taʼlim yoʻnalishining nomi) (oʻzbek, rus)suhbatdan oʻtishimga ruxsat berishingizni soʻrayman.Maʼlumotim:______________________________________________________________________________________________________________________________ni ______ yilda tugatganman.Taʼlim toʻgʻrisidagi hujjat (diplom): seriya __________ № __________Suhbatdan ________________ tilida oʻtaman._____________ (oʻzbek, rus)Tugʻilgan vaqtim va joyim: ______ ______ ______ yil, ______________________________________________________ (kun) (oy) (yil) ______________ (tugilgan joyi)Yashash manzilim: _____________________________________________________________________________________________________ (mamlakat, viloyat, shahar, tuman, qishloq, koʻcha, uy raqami toʻliq)_________________________________________________________________________________________Biometrik pasport (identifikatsiyalovchi ID-karta) boʻyicha maʼlumotim: ______ ___________________________________________________________________________________ (seriya) _____ (nomer)_________________________________________________________________________________________Xalqaro yoki milliy olimpiadalarda, tanlovlarda hamda sport musobaqalarida qatnashganligim haqida maʼlumot (agar qatnashgan boʻlsa):_________________________________________________________________________________________(olimpiada fani)_________________________________________________________________________________________(tanlov fani (ixtisosligi), sport musobaqasi turi, oʻtkazilgan vaqti, egallangan oʻrin)Nogironlik haqida maʼlumot: ________________________________________________________________________________________________________ (nomi va guruhi, hujjat rekvizitlari)Suhbat oʻtkazish qoidalari bilan tanishdim.___________________________________________________(abituriyentning F.I.O.)(imzo)(ariza berish sanasi)